กรมส่งเสริมการค้าระหว่างประเทศ ชี้ช่องส่งออกสินค้าเพื่อความงามและสุขอนามัยเจาะตลาดอินเดีย
กรมส่งเสริมการค้าระหว่างประเทศ ชี้ช่องส่งออกสินค้าเพื่อความงามและสุขอนามัยเจาะตลาดอินเดีย นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ ได้รับรายงานแนวโน้มตลาดผลิตภัณฑ์เพื่อความงามและสุขอนามัยในตลาดอินเดีย จากสำนักงานส่งเสริมการค้าในต่างประเทศ ณ นครมุมไบอินเดีย โดยพบว่าเป็นกลุ่มสินค้าที่มีโอกาสในการขยายตลาดในอินเดียได้เพิ่มมากขึ้น ดังนั้น เพื่อรองรับการขยายตัวของตลาดและกำลังซื้อของคนชั้นกลางที่มีสัดส่วนการใช้จ่ายเพื่อความงามสูงขึ้น การส่งเสริมการขายผ่านช่องทางออนไลน์ การขยายสาขาของธุรกิจค้าปลีกเข้าไปยังเมืองรองต่างๆ จึงทำให้ตลาดขยายตัว โดยปัจจุบันมีมูลค่ารวมประมาณ 8,000 ล้านเหรียญสหรัฐฯ เพิ่มขึ้น ร้อยละ 6.7 ต่อปี และคาดว่าจะเพิ่มขึ้นเป็น 20,000 ล้านเหรียญสหรัฐในปี 2025 หรือเพิ่มขึ้นเฉลี่ยร้อยละ 17.06  ทั้งนี้ข้อมูลจากสมาคมหอการค้าแห่งอินเดีย ประเมินว่า สินค้าที่มีแนวโน้มขยายตัวสูง ได้แก่ น้ำยาล้างหน้าที่ช่วยป้องกัน รักษาสิว ครีมลดริ้วรอย จุดด่างดำ ผลิตภัณฑ์สำหรับผู้ชาย ผลิตภัณฑ์ดูแลสภาพผิว เป็นต้น ส่วนผลิตภัณฑ์บำรุงผิวที่เป็นที่นิยม ต้องมีสรรพคุณด้านความชุ่มชื้น ลดริ้วรอย เพิ่มความสว่างใสป้องกัน UV สำหรับการส่งออกเครื่องสำอาง สบู่ และผลิตภัณฑ์รักษาผิวไปอินเดีย ในช่วง 11 เดือนของปี 2562 มีมูลค่า 110.20 ล้านเหรียญสหรัฐ เพิ่มขึ้นร้อยละ 70.81 สินค้าที่อินเดียนำเข้าจากไทยมากสุดคือ ผลิตภัณฑ์บำรุงผิวหน้า หรือบำรุงผิวหัวน้ำหอมและน้ำหอม ผลิตภัณฑ์บำรุงเส้นผม เป็นต้น อย่างไรก็ตาม จากแนวโน้มการขยายตัวดังกล่าว กรมฯ ได้มอบนโยบายให้ทูตพาณิชย์ในอินเดีย เร่งหาทางขยายตลาดเพื่อผลักดันสินค้าของไทยเข้าสู่ตลาดให้ได้เพิ่มมากขึ้น ทั้งผ่านช่องทางการส่งออกปกติ การประสานติดต่อกับผู้ซื้อ ผู้นำเข้า ห้างสรรพสินค้า ห้างค้าปลีก รวมถึงผ่านช่องทางการค้าออนไลน์และให้เน้นหาทางเจาะขยายเข้าสู่ตลาดในเมืองรองของอินเดียให้ได้เพิ่มขึ้นด้วย